ATKV-Tienertoneel 2020: Laai tekste gratis af – Storiewerf
ATKV-Tienertoneel stel bekend 'n digitale monoloogbundel, enig in sy soort en 'n Tienertoneel-eerste.
Dit was nie so maklik vir vanjaar se tieners om aan ATKV-Tienertoneel deel te neem nie. Nie net moes hulle hul spel vir kamera aanpas nie, maar die ATKV het ook seker gemaak dat niemand kortpaaie kies deur 'n reeds bestaande teks af te stof nie.
Dr. André Gerber van die dramadepartment aan die Universiteit Stellenbosch en een van vanjaar se mentors, wil die skrywers van hierdie monoloë gelukwens vir hul uitsonderlike harde werk, kreatiwiteit en die hoë gehalte van die tekste.
"Dit is van kardinale belang dat ons skrywers 'n platform het om te skep, maar dat daar ook rekord gehou word van hierdie kreatiewe werk vir toekomstige gebruik. En ja, die tekste sal beslis nog 'n lang lewe ná die kompetisie hê. Akteurs, regisseurs en selfs lesers sal inspirasie uit hierdie tekste put."
JJ van Niekerk, projekorganiseerder van ATKV-Tienertoneel, sê hulle wou sien wat dink en voel tieners en daarom moes deelnemers slegs nuutgeskrewe monoloë uit 'n voorgeskrewe temawolk skep en voordra.
Die voorgeskrewe temas vanjaar was Ingeperk, Isolasie, Huis, Alleen en Stil.
48 tekste het 'n gemiddeld van meer as 80% behaal en vandaar het hierdie digitale bundel die lig gesien.
André is daarvan oortuig dat hierdie skrywers met enorme insig en empatie met baie komplekse idees en konsepte omgegaan het.
"Wat my veral beïndruk, is die haarfyn balansering tussen komedie en tragedie in elke teks. Ja, die tematiek is somtyds donker, maar daar is deurlopende humor."
Hy glo dat dit moontlik 'n teken van ons tydsgees is. "Ons kan huil tot op 'n punt, maar dán moet ons lag. Hierdie skrywers het dit reggekry om albei te doen."